Okresná prokuratúra Bratislava V 
Prokofievova 4, 851 01 Bratislava 5

Sp. zn. : 2 Pv 390/13/1105	Bratislava V, 30.10.2013
EEČ : 2-12-359-2013

U Z N E S E N I E

Trestná vec:	obvinený XXXXX 
Trestný čin:	nedovolená výroba a držba omamnej látky, psychotropnej látky, jedu a prekurzora a obchodovanie s nimi podľa § 186 Trestného zákona číslo 140/1961 Zbierky zákonov v znení zákona číslo 171/2003 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené vyšetrovateľom PZ z 1. oddelenia všeobecnej kriminality Odboru kriminálnej polície Okresného riaditeľstva PZ v Bratislave I pod sp. zn. ORP-904/1-OVK-B1-2013 na tom skutkovom základe, že
dňa 22.05.2003 v čase o 21.30 hod. v Bratislave na Svetlej ulici č. 7 hliadka PMJ KR PZ XXXXX kontrolovala osobné motorové vozidlo zn. Škoda Fabia, striebornej farby, EČV: BA 583GR, v ktorom sedela osoba XXXXX, pričom pri kontrole hliadka PMJ našla vo vozidle za sedadlom vodiča dve papierové skladačky s obsahom neznámeho hnedého prášku. Expertízou KEÚ PZ XXXXX bolo zistené, že sa jedná o heroín s prímesou kofeínu a paracetamolu, pričom jedna skladačka bola o hmotnosti 0,13 g a obsahuje 14,3 mg účinnej látky, čo zodpovedá jednej jednotlivej dávke drogy s vyšším obsahom účinnej látky a druhá skladačky bola o hmotnosti 0,02 g s obsahom 2,2 mg účinnej látky, pričom toto množstvo možno považovať ako zvyšok po aplikácii, 

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
Policajný orgán z Okresného riaditeľstva PZ v Bratislave I uznesením sp. zn. ORP-216/KP-2003-I dňa 22.05.2003 podľa § 160 ods. 1 Trestného poriadku, účinného do 31.12.2005, začal trestné stíhanie pre trestný čin nedovolenej výroby a držby omamnej látky, psychotropnej látky, jedu a prekurzora a obchodovanie s nimi podľa § 186 Trestného zákona v znení č. 183/1999 Z. z. 

Policajný orgán z Odboru kriminálnej polície Okresného riaditeľstva PZ v Bratislave I uznesením sp. zn. ORP-216/KP-2003-I-Se dňa 16.07.2003  podľa § 163 ods. 1 Trestného poriadku, účinného do 31.12.2013, vzniesol XXXXX obvinenie pre trestný čin nedovolenej výroby a držby omamnej látky, psychotropnej látky, jedu a prekurzora a obchodovanie s nimi podľa § 186 Trestného zákona v znení č. 183/1999 Z. z. na tom skutkovom základe, ako je uvedené vo výrokovej časti tohto uznesenia. 

	Vyšetrovateľ PZ z 1. oddelenia všeobecnej kriminality Odboru kriminálnej polície Okresného riaditeľstva PZ v Bratislave I dňa 02.10.2013  predložil vyšetrovací spis zn. ORP-904/1-OVK-B1-2013 s návrhom na zastavenie trestného stíhania.  

	V rámci výkonu dozoru nad dodržiavaním zákonnosti v prípravnom konaní som preskúmal spisový materiál a návrh vyšetrovateľa PZ a zistil som, že jeho návrh je dôvodný a trestné stíhanie je možné v súlade s ustanovením § 215 ods. 2 písm. a) Trestného poriadku zastaviť. 

	Podľa § 186 Trestného zákona v znení zákona číslo 183/1999 Z.  z.  trestného činu nedovolenej výroby a držby omamnej látky, psychotropnej látky, jedu a prekurzora a obchodovanie s nimi sa dopustí ten, kto neoprávnene prechováva pre vlastnú potrebu omamnú látku, psychotropnú látku, jed alebo prekurzor. 

Podľa § 215 ods. 2 písm. a) Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.   

Z doposiaľ vykonaného skráteného vyšetrovania a vyšetrovania vyplýva a to na základe zápisníc o výsluchoch obvineného XXXXX a svedkov XXXXX a XXXXX, odborného vyjadrenia Kriminalistického a expertízneho ústavu PZ XXXXX, ako aj na základe listinných dôkazov, akú sú zápisnica o vydaní veci, zápisnica a fotodokumentácia o obhliadke miesta činu a úradný záznam ppráp. Prochotského, že bolo spáchané konanie, ktoré napĺňa všetky zákonné znaky skutkovej podstaty trestného činu nedovolenej výroby a držby omamnej látky, psychotropnej látky, jedu a prekurzora a obchodovanie s nimi podľa § 186 Trestného zákona v znení č. 183/1999 Z. z. a že tohto trestného činu sa dopustil práve obvinený XXXXX.         

V priebehu vyšetrovania bolo aj zistené, že obvinený XXXXX bol medzičasom rozsudkom Okresného súdu XXXXX XXXXX sp. zn. 5T/134/03 zo dňa 09.09.2003 uznaný za vinného zo spáchania trestného činu nedovolenej výroby a držby omamnej látky, psychotropnej látky, jedu a prekurzora a obchodovanie s nimi podľa § 187 ods. 1 písm. d) Trestného zákona a trestného činu nedovolenej výroby a držby omamnej látky, psychotropnej látky, jedu a prekurzora a obchodovanie s nimi podľa § 186 Trestného zákona, za čo mu bol uložený úhrnný trest odňatia slobody vo výmere 2 ( dva ) roky so zaradením do I. NVS a rozsudkom Okresného súdu XXXXX XXXXX sp. zn. 5T/115/08 zo dňa 06.11.2008 uznaný za vinného zo spáchania obzvlášť závažného zločinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 172 ods. 1 písm. a), písm. c), ods. 2 písm. a) Trestného zákona, za čo mu bol uložený trest odňatia slobody v trvaní 8 ( osem ) rokov so zaradením do ústavu na výkon trestu odňatia slobody so stredným stupňom stráženia, pričom obvinený tento trest aj v súčasnosti v Ústave na výkon trestu odňatia slobody a Ústave na výkon väzby v Leopoldove vykonáva.      
   
	Z ustanovenia § 186 Trestného zákona v znení zákona číslo 183/1999 Z. z. vyplýva, že za trestný čin nedovolenej výroby a držby omamnej látky, psychotropnej látky, jedu a prekurzora a obchodovanie s nimi je možné uložiť trest odňatia slobody až na tri roky alebo trest prepadnutia veci. 

	Na základe uvedených skutočností je zrejmé, že tresty odňatia slobody, ktoré boli obvinenému medzičasom právoplatne uložené a z ktorých jeden aj  v súčasnosti vykonáva, sú dostatočnou sankciou aj za spáchanie skutku zo dňa 22.05.2003, právne kvalifikovaného ako trestný čin nedovolenej výroby a držby omamnej látky, psychotropnej látky, jedu a prekurzora a obchodovanie s nimi podľa § 186 Trestného zákona v znení č. 183/1999 Z. z. a ktorého sa dopustil práve obvinený XXXXX. K tomuto záveru som dospel aj po vyhodnotení ďalších skutočností, akú sú stupeň nebezpečnosti činu pre spoločnosť, dĺžka trvania skráteného vyšetrovania a vyšetrovania, nakoľko objasňovanie tejto trestnej veci trvalo od 22.05.2003 do 27.09.2013 a to napriek tomu, že nešlo o dôkazne a právne náročnú trestnú vec.   

	Vzhľadom na tieto skutočnosti je ďalšie trestné stíhanie vedené proti obvinenému XXXXX pre skutok, právne kvalifikovaný ako trestný čin nedovolenej výroby a držby omamnej látky, psychotropnej látky, jedu a prekurzora a obchodovanie s nimi podľa § 186 Trestného zákona v znení č. 183/1999 Z. z., neúčelné a nehospodárne, pretože trest, ku ktorému môže trestné stíhanie viesť, je celkom bez významu popri trestu, ktorý už bol pre iný trestný čin obvinenému uložený. 

	S poukazom na tieto skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Jiří Pivoňka
prokurátor